

**ประกาศมหาวิทยาลัยธรรมศาสตร์**

**เรื่อง กำหนดอัตราค่าใช้จ่ายในการเข้าร่วมโครงการแลกเปลี่ยนนักศึกษาระดับปริญญาตรีและระดับบัณฑิตศึกษา พ.ศ. ๒๕๕๘**

-----------------------------

ด้วยมหาวิทยาลัยธรรมศาสตร์มีการเปลี่ยนแปลงรูปแบบการจัดเก็บค่าธรรมเนียมการศึกษาโดยกำหนดให้นักศึกษาต้องชำระค่าธรรมเนียมการศึกษาในรูปแบบเหมาจ่าย ในการนี้จึงเห็นสมควรให้ปรับปรุง  
การกำหนดอัตราค่าใช้จ่ายในการเข้าร่วมโครงการแลกเปลี่ยนนักศึกษาเพื่อให้สอดคล้องกับการเปลี่ยนแปลงดังกล่าว

อาศัยอำนาจตามความในข้อ ๑๐ (๔) ของระเบียบมหาวิทยาลัยธรรมศาสตร์ ว่าด้วยกองทุน  
เพื่อการแลกเปลี่ยนนักศึกษา พ.ศ. ๒๕๔๕ มหาวิทยาลัยจึงออกประกาศว่าด้วยการกำหนดอัตราค่าใช้จ่ายต่าง ๆ   
ที่นักศึกษาเข้าร่วมโครงการแลกเปลี่ยนนักศึกษาระดับมหาวิทยาลัยจะต้องชำระเข้ากองทุนเพื่อการแลกเปลี่ยนนักศึกษาของมหาวิทยาลัยธรรมศาสตร์ ดังต่อไปนี้

**ข้อ ๑** ให้ยกเลิกประกาศมหาวิทยาลัยธรรมศาสตร์ เรื่อง กำหนดอัตราค่าใช้จ่ายในการเข้าร่วมโครงการแลกเปลี่ยนนักศึกษาระดับปริญญาตรีและระดับบัณฑิตศึกษา ปีการศึกษา พ.ศ. ๒๕๔๙ ลงวันที่ ๓ มกราคม พ.ศ. ๒๕๕๐ และให้ใช้ประกาศฉบับนี้แทน

**ข้อ ๒** ให้นักศึกษาชำระค่าธรรมเนียมการศึกษาต่อภาคการศึกษาตามหลักเกณฑ์ต่อไปนี้

๒.๑ กรณีที่คณะหรือโครงการที่นักศึกษาศึกษาอยู่กำหนดอัตราค่าธรรมเนียมการศึกษาในรูปแบบเหมาจ่าย ให้นักศึกษาชำระค่าธรรมเนียมการศึกษาตามระเบียบของมหาวิทยาลัยธรรมศาสตร์ หรือตามอัตราที่ประกาศคณะหรือโครงการกำหนดไว้

๒.๒ กรณีที่คณะหรือโครงการที่นักศึกษาศึกษาอยู่กำหนดอัตราค่าธรรมเนียมการศึกษาตามจำนวนหน่วยกิตที่นักศึกษาจดทะเบียนในแต่ละภาคการศึกษา ให้นักศึกษาชำระค่าธรรมเนียมการศึกษาตามอัตรา ดังนี้

(๑) ค่าหน่วยกิต

ก. ระดับปริญญาตรีสายสังคมศาสตร์และมนุษยศาสตร์ ให้นำจำนวนหน่วยกิตโดยเฉลี่ย คือ ๑๗ มาคูณกับค่าหน่วยกิตตามอัตราที่คณะหรือโครงการที่นักศึกษาสังกัดกำหนด

ข. ระดับปริญญาตรีสายวิทยาศาสตร์และเทคโนโลยี วิทยาศาสตร์สุขภาพ   
และศิลปกรรมศาสตร์ ให้นำจำนวนหน่วยกิตโดยเฉลี่ย คือ ๑๘ มาคูณกับหน่วยกิตตามอัตราที่คณะหรือโครงการที่นักศึกษาสังกัดกำหนด

ค. ระดับบัณฑิตศึกษา ให้นำจำนวนหน่วยกิตโดยเฉลี่ย คือ ๑๐ มาคูณกับค่า  
หน่วยกิตตามอัตราที่คณะหรือโครงการที่นักศึกษาสังกัดกำหนด

(๒) ค่าธรรมเนียมต่าง ๆ ให้ชำระตามอัตราที่คณะหรือโครงการกำหนด

**ข้อ ๓** กรณีที่มหาวิทยาลัยมีข้อตกลงความร่วมมือกับมหาวิทยาลัยในต่างประเทศเรื่องการแลกเปลี่ยนนักศึกษา และมีข้อกำหนดเรื่องการจัดสรรที่พักหรือจ่ายค่าที่พักและ/หรือมีข้อกำหนดเรื่องการจ่ายค่าใช้จ่ายประจำเดือนให้แก่นักศึกษาแลกเปลี่ยน ให้นักศึกษาชำระค่าที่พักในอัตรา ๘,๐๐๐ บาท/เดือน และ/หรือค่าใช้จ่ายประจำเดือน ๘,๐๐๐ บาท/เดือน (คำนวณตามจำนวนเดือนที่นักศึกษาได้รับอนุมัติให้เข้าร่วมโครงการแลกเปลี่ยนนักศึกษา ทั้งนี้ เศษของเดือนให้นับเป็นหนึ่งเดือน)

**ข้อ ๔** กรณีที่ข้อตกลงทางวิชาการกำหนดให้นักศึกษาต้องชำระค่าใช้จ่ายอื่นใด นักศึกษาต้องรับผิดชอบค่าใช้จ่ายในรายการนั้นด้วย

**ข้อ ๕** ประกาศมหาวิทยาลัยธรรมศาสตร์ฉบับนี้ ให้มีผลใช้บังคับย้อนหลังแก่นักศึกษาโครงการแลกเปลี่ยนที่ขึ้นทะเบียนเป็นนักศึกษาของมหาวิทยาลัยธรรมศาสตร์ตั้งแต่ปีการศึกษา ๒๕๕๕ เป็นต้นไป

ประกาศ ณ วันที่ ๕ สิงหาคม พ.ศ. ๒๕๕๘

(ศาสตราจารย์ ดร.สมคิด เลิศไพฑูรย์)

อธิการบดี